Blanár, Juraj, poslanec NR SR (2014-09-17):
Ďakujem. Vážený pán podpredseda, vážený pán minister, kolegyne, kolegovia, diskusia je naozaj bohatá, ale patrí to k takémuto zákonu, ktorý je fundamentom pre čerpanie fondov v tomto novom programovacom období a prirodzene cítiť tu množstvo politických vyjadrení bez nejakých konkrétnych príkladov, čo sa veľmi jednoducho vždy robí, ale už je to ťažšie, keď sa konkrétne niečo popíše. Tento zákon je medzirezortný, ak to tak môžem povedať a zaoberalo sa ním viacero rezortov, ktoré sú do toho zapojené, možno aj to je vysvetlením, prečo podpredseda vlády a minister financií to predkladá, pretože zastrešuje všetky tieto rezorty, ktoré sú do toho zapojené. Akékoľvek iné vysvetlenie, že by tu mal byť možno niekto iný, je aj týmto podložený úplne jasne. Je tam ministerstvo pôdohospodárstva, úrad vlády, ministerstvo financií, ministerstvo hospodárstva, atď., atď. Ale sú tam aj ďalší partneri, o ktorých tento zákon hovorí. To znamená všetci tí, ktorí sú do prípravy a implementácie, čiže zavedenia, po slovensky, týchto projektov už do života, ako partneri veľmi dôležití. To znamená, sú to samosprávy a samosprávy na úrovni vyšších územných celkov a rovnako aj samosprávy obce v sídle kraja, pretože tie budú vykonávať funkcie napríklad sprostredkovateľských orgánov. A tie tiež boli do určitej miery zahrnuté do tejto prípravy. A bola veľmi vážna diskusia, aby sme vycibrili všetky skúsenosti, ktoré doteraz máme s čerpaním a nastavali to aj na toto programovacie obdobie tak, aby to bolo efektívne, rýchle a účelné. Ja som presvedčený, napriek tomu, že tu bolo množstvo negatívnych slov na eurofondy použité, že napríklad Žilinský samosprávny kraj, ktorý je čerpateľom európskych financií medzi poprednými krajmi, všetky tie projekty, ktoré sme robili, sú zmysluplné a dnes ich môže využívať občan nášho kraja, či už sú to školy, sociálne zariadenia, či už sú to obnovy ciest II. a III. triedy, alebo množstvo malých alebo väčších projektov v rámci programu rozvoja vidieka. A toto je konkrétny príklad využitia, pozitívneho využitia fondov, či už je to v Hornom Považí, na Kysuciach, na Orave, Liptove alebo v Turci. A tomu má slúžiť aj toto nové programovacie obdobie a tento zákon, ktorý je fundamentom. My sme, ako som hovoril, diskusiu mali naozaj veľmi otvorenú a vymieňali sme si skúsenosti. A z tejto diskusie, ktorú sme mali predovšetkým s ministerstvom pôdohospodárstva a centrálnou koordinačnou jednotkou, vzišiel aj tento pozmeňujúci návrh, ktorý práve vycibruje kompetencie v rámci orgánov súvisiacich s riadením a sprostredkovaním fondov v tomto novom programovacom období. Preto mi dovoľte teraz, aby som tento pozmeňujúci návrh na základe dohody týchto partnerov, ktorí tvorili tento zákon, predniesol aj v pléne. Čiže pozmeňujúci návrh sa týka čl. I § 15 a vrátane nadpisu znie: „§ 15 Orgány v oblasti územného rozvoja (1) Riadiaci orgán, ktorým je ministerstvo pôdohospodárstva a rozvoja vidieka a) koordinuje a metodicky usmerňuje prípravu a implementáciu regionálnej integrovanej územnej stratégie a integrovanej územnej stratégie mestských oblastí, prostredníctvom ktorých sa realizuje integrovaná územná investícia podľa osobitného predpisu, b) zriaďuje v súlade s princípom partnerstva radu partnerstva pre každú regionálnu integrovanú územnú stratégiu a integrovanú územnú stratégiu mestskej oblasti alebo spoločnú radu partnerstva pre regionálnu integrovanú územnú stratégiu a integrovanú územnú stratégiu mestskej oblasti, c) schvaľuje stratégie na základe stanoviska rady partnerstva z hľadiska ich súladu s operačným programom. (2) Postavenie, zloženie a úlohy rady partnerstva podľa ods. 1 písm. b) upraví štatút vydaný ministerstvom pôdohospodárstva a rozvoja vidieka. Rada partnerstva sa spolupodieľa na príprave, schvaľovaní a implementácii stratégií. (3) Samosprávny kraj zabezpečuje prípravu a implementáciu regionálnej integrovanej územnej stratégie v súlade s princípom partnerstva. (4) Obec v sídle kraja zabezpečuje prípravu a implementáciu integrovanej územnej stratégie v mestskej oblasti v súlade s princípom partnerstva. (5) Samosprávny kraj a obec v sídle kraja môžu zabezpečiť spoločnú prípravu a implementáciu regionálnej integrovanej územnej stratégie a integrovanej územnej stratégie v mestskej oblasti v súlade s princípom partnerstva.“. Ako odôvodnenie uvádzam, že predložený pozmeňujúci návrh k § 15 vládneho návrhu zákona o príspevku z európskych štrukturálnych a investičných fondov a ďalších nariadení nadväzuje na partnerskú dohodu, ktorá je takým základným dokumentom pre čerpanie fondov Európskej únie a tam sa jasne hovorí, v tejto partnerskej dohode, že vyššie územné celky budú plniť úlohu gestora prípravy a implementácie RIÚS, to znamená Regionálnej integrovanej územnej stratégie. Všetky zásadné rozhodnutia a výstupy gestorov RIÚS budú podliehať schváleniu Radou partnerstva pre RIÚS. Úloha riadiaceho orgánu pre Integrovaný regionálny program bude vo vzťahu k partnerstvu potvrdzovať jeho rozhodnutia a dohliadať na plnenie stratégie IROP. V prípade udržateľného rozvoja miest, tzv. UMR, sa bude realizovať ako súčasť modelu RIÚS, pričom každý RIÚS, to znamená Regionálna integrovaná územná stratégia, bude obsahovať aj samostatnú strategickú časti venovanej UMR vo vzťahu k stanoveným mestským funkčným oblastiam obce v sídle kraja. Za účelom prípravy stratégie tvorí krajské mesto partnerstvo za účasti zástupcov partnerov tvoriacich mestskú funkčnú oblasť. Predložený pozmeňujúci návrh v § 15 má ďalej za cieľ odstrániť nesúlad dotknutého ustanovenia s ustanovením § 8 ods. 2 predmetného zákona a jeho pravidlami stanovenými pre právne formy delegovania právomoci na orgány územnej a miestnej samosprávy. Ctené kolegyne, vážení kolegovia, toľko k pozmeňujúcemu návrhu, ktorý sme spoločne vycibrili aj s predkladateľmi a môžem konštatovať, že je aj súhlas pre tento pozmeňujúci návrh. Ďakujem vám za pozornosť.